**Előterjesztés Körmend Város Önkormányzatának Képviselő-testülete**

**2014. március 27-i ülésére**

Tárgy:**Döntés a csónakház Körmendi Kulturális Központ, Múzeum és Könyvtár használatába és üzemeltetésébe történő átadásról**

*Tisztelt Képviselő-testület!*

Körmend Város Önkormányzata Képviselő-testülete 2013. május 17-i rendkívüli ülésén a Rába-parti Fórum Egyesülettel a körmendi csónakkikötő üzemeltetésére vonatkozóan kötött megállapodást azonnali hatállyal felmondta. Ezzel egyidejűleg felkérte Körmend Város Gondnokságát a csónakkikötő újbóli használhatóvá tételére és üzemeltetésére. Ennek keretében jogosult minden olyan egyedi szerződés megkötésére, amely az ingatlan funkció szerinti használatát (vízi túrázók fogadása, szállásolása) biztosítja.

Az elmúlt időszakban mind a Városgondnokság, mind pedig az Önkormányzat felé több szóbeli megkeresés történt a létesítmény üzemeltetésére vonatkozóan, illetve egy esetben írásbeli ajánlattétel is érkezett.

Az Önkormányzat célja az, hogy a csónakkikötő illetve a csónakház közösségi funkciót töltsön be, a vízi turizmus kiszolgálásán kívül teret adjon különböző szabadidős tevékenységeknek és művelődési formáknak. A fenti megkeresések és a leírt indokok alapján a csónakház működtetésével a Körmendi Kulturális Központ, Múzeum és Könyvtár intézményét bízza meg, mint önkormányzati fenntartású intézményt. Az állagmegóvási, karbantartási munkák elvégzésében közreműködik Körmend Város Gondoksága.

A csónakház igénybevétele, használata az intézmény szervezésében illetve közreműködésével történik, nem zárva ki annak használatából sem a turizmusban résztvevőket, sem pedig a város művelődő közösségeit. A Rába parti objektum nem intézményegységként, hanem a Körmendi Kulturális Központ, Múzeum és Könyvtár telephelyeként működik, a többi telephelyhez hasonló módon. Ennek kereteit a helyiségbérletre, valamint a kölcsönösségi szolgáltatási szerződésekre vonatkozó általános szabályok határozzák meg.

A vízi turizmus kiszolgálása együttműködési megállapodások keretében történik a Vasi Hegyhát – Rábamente Turisztikai Egyesülettel, mint közvetítővel, valamint a tevékenységben jártas civil közösségekkel. Ez utóbbiak számára biztosítja a vízi járművek elhelyezését, a vízitelep használatát úgy, hogy a szervezett túrák részvételi díjaiból kölcsönösen részesülnek.

A közösségi alkalmakat a Körmendi Kulturális Központ együttműködésével szervezhetik egyéni vagy civil társaságok is az intézmény mellett. Az ezzel kapcsolatos koordinálási feladatokat a Körmendi Kulturális Központ művelődésszervezője végzi a munkaköri leírásában megnevezett módon és időbeosztással. A folyamatos működtetéshez 1 fő üzemeltetési segéderőt alkalmaz szezonális jelleggel, alkalmi megbízási díjjal.

Megkötések:

A csónakház politikai vagy politikai töltetű rendezvények számára nem áll rendelkezésre.

A csónakházban állandó büfé nem üzemel, az egyes rendezvényekhez kitelepülési engedéllyel rendelkező vállalkozó használhatja bérleti díj fejében.

Kérem Tisztelt Képviselő-testületet, hogy az előterjesztést megtárgyalni és elfogadni szíveskedjen.

**Határozati javaslat**

Körmend Város Önkormányzati Képviselő-testülete a csónakház használati és üzemeltetési jogainak a Körmendi Kulturális Központ, Múzeum és Könyvtár számára való átadását támogatja, elképzeléseivel egyetért, és

* felhatalmazza polgármestert a csónakház használati és üzemeltetési jogainak átadására a Körmendi Kulturális Központ, Múzeum és Könyvtár számára,
* megbízza a jegyzőt és a Körmendi Kulturális Központ, Múzeum és Könyvtár igazgatóját az intézmény SzMSz-ének módosításával,
* megbízza a Körmendi Kulturális Központ, Múzeum és Könyvtár igazgatóját, hogy a szezon megkezdéséig az üzemeléshez szükséges engedélyeket szerezze be,
* megbízza Körmend Város Gondokságának vezetőjét valamint a Körmendi Kulturális Központ, Múzeum és Könyvtár igazgatóját, hogy közösen járjanak el a közüzemi számlák átvezetése ügyében.

Felelős: polgármester

Határidő: 2014. május 1.

*Körmend, 2014. március 20.*

|  |  |
| --- | --- |
|   | Bebes István |
|  | polgármester |